CELEX: E2010P0010
Language: mt
Date: 2010-07-26 00:00:00
Title: Azzjoni mressqa fis- 26 ta' Lulju 2010 mill-Awtorità ta' Sorveljanza tal-EFTA kontra n-Norveġja (Każ E-10/10)

7.10.2010   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 271/27
            
         Azzjoni mressqa fis-26 ta' Lulju 2010 mill-Awtorità ta' Sorveljanza tal-EFTA kontra n-Norveġja
   (Każ E-10/10)
   2010/C 271/07
   Fis-26 ta' Lulju 2010 l-Awtorità ta' Sorveljanza tal-EFTA, irrappreżentata minn Xavier Lewis u Markus Schneider, li qegħdin jaġixxu ta' Aġenti tal-Awtorità ta' Sorveljanza tal-EFTA, rue Belliard/Belliardstraat 35, 1040 Bruxelles/Brussel, BELGIQUE/BELGIË ħadet azzjoni kontra n-Norveġja fil-Qorti tal-EFTA.
   L-Awtorità ta’ Sorveljanza tal-EFTA talbet lill-Qorti tal-EFTA tiddikjara li:
   
               (1)
            
            
               Billi naqset milli tadotta l-miżuri meħtieġa biex timplimenta bis-sħiħ l-Atti msemmija fil-punt 1 u l-punt 1, it-tieni inċiż, tal-Anness VII tal-Ftehim taż-ŻEE (Id-Direttiva 2005/36/KE tal-Parlament Ewropew u tal-Kunsill tas-7 ta' Settembru 2005 dwar ir-Rikonoxximent tal-Kwalifiki Professjonali, kif emendata bir-Regolament tal-Kummissjoni (KE) Nru 1430/2007 tal-5 ta' Diċembru 2007 li jemenda l-Annessi II u III tad-Direttiva 2005/36/KE tal-Parlament Ewropew u tal-Kunsill dwar ir-Rikonoxximent tal-Kwalifiki Professjonali), hekk kif addattat għall-Ftehim taż-ŻEE mill-Protokoll 1 tiegħu, jew milli tinnotifika lill-Awtorità dwar dawn il-miżuri, fiż-żmien stipulat, ir-Renju tan-Norveġja naqas milli jissodisfa l-obbligi skont l-Artikolu 63(1) tad-Direttiva u skont l-Artikolu 7 ŻEE;
            
         
               (2)
            
            
               Ir-Renju tan-Norveġja għandu jħallas l-ispejjeż ta’ dawn il-proċedimenti.
            
         
      Sfond legali u fattwali u eċċezzjonijiet legali miġjuba bħala sostenn:
   
   
               —
            
            
               L-applikazzjoni tindirizza n-nuqqas tan-Norveġja li tikkonforma ma' opinjoni raġunata maħruġa mill-Awtorità ta' Sorveljanza tal-EFTA dwar meta Stat Membru jonqos milli jadotta l-miżuri meħtieġa biex jimplimenta bis-sħiħ l-Att taż-ŻEE li jikkorrispondi mad-Direttiva 2005/36/KE tal-Unjoni Ewropea dwar ir-Rikonoxximent tal-Kwalifiki Professjonali kif emendata, jew li jinnotifika lill-Awtorità dwarhom,
            
         
               —
            
            
               Il-miżuri tan-Norveġja li għad iridu jiġu implimentati jikkonċernaw emendi ta' numru ta' regolamenti nazzjonali dwar ir-rikonoxximent ta' kwalifiki professjonali miksuba fi Stati oħra taż-ŻEE,
            
         
               —
            
            
               L-Awtorità ta' Sorveljanza tal-EFTA ssostni li ma rċevietx informazzjoni mill-Gvern tan-Norveġja li tindika li l-Att ġie implimentat bis-sħiħ fil-liġi nazzjonali, u lanqas mhi fil-pussess ta' xi informazzjoni oħra li tista' tippermettilha tikkonkludi dan,
            
         
               —
            
            
               Il-Gvern tan-Norveġja ma kkontestax id-dewmien fl-implimentazzjoni sħiħa tal-Att.